b'\n_START_ARTICLE_\nKsenolit\n_START_PARAGRAPH_\nKsenolit (iz gr\xc5\xa1kega \xce\xbe\xce\xad\xce\xbd\xce\xbf\xcf\x82 [ks\xc3\xa9nos] \xe2\x80\x93 tuj in \xce\xbb\xce\xaf\xce\xb8\xce\xbf\xcf\x82 [l\xc3\xadthos] \xe2\x80\x93 kamen) je odlomek kamnine, obdan z drugo bolj ali manj nesorodno kamnino. V geologiji se izraz ksenolit uporablja skoraj izklju\xc4\x8dno za vklju\xc4\x8dke v magmatski kamnini, ki so nastali med zbiranjem in izbruhom magme. To pomeni, da so se vklju\xc4\x8dili v magmo s sten vulkanskega dimnika ali ognji\xc5\xa1\xc4\x8da ali se vme\xc5\xa1ali v lavo med izbruhom ognjenika oziroma njenim izlivom._NEWLINE_Ksenokristali so posamezni kristali tujega minerala v magmatskem telesu, na primer kristali kremena v s silicijem revni lavi in diamanti v kimberlitskih diatremah._NEWLINE_Izraz ksenolit se v svojem naj\xc5\xa1ir\xc5\xa1em pomenu lahko nana\xc5\xa1a tudi na tujke v sedimentnih kamninah in celo tujke v meteoritih._NEWLINE_Pravi ksenoliti se morajo zna\xc4\x8dilno razlikovati od kamnine, v katero so vklju\xc4\x8deni. Vklju\xc4\x8dki v sorodni kamnini se imenujejo avtoliti ali kognatski vklju\xc4\x8dki._NEWLINE_Ksenoliti in ksenokristali so vir pomembnih podatkov o sestavi sicer nedostopnega Zemljinega pla\xc5\xa1\xc4\x8da. Bazalti, kimberliti, lamproiti in lamprofirji, ki izvirajo iz zgornjega pla\xc5\xa1\xc4\x8da, pogosto vsebujejo odlomke in kristale, ki so najbr\xc5\xbe del izvirne mineralogije pla\xc5\xa1\xc4\x8da. Tak\xc5\xa1ni so na primer ksenoliti dunita, peridotita in spinelskega lhercolita v bazaltskih lavah. Kimberliti vsebujejo poleg ksenokristalov diamanta tudi odlomke lhercolitov z razli\xc4\x8dnimi sestavami. Minerali, ki vsebujejo aluminij, ka\xc5\xbeejo na globino njihovega nastanka: do globine 25 km je stabilen kalcitni plagioklaz, v globinah med 25 in 60 km je stabilna aluminijeva faza spinel, v globinah ve\xc4\x8djih od pribli\xc5\xbeno 60 km pa to postane granat. Nekateri kimberliti vsebujejo tudi ksenolite eklogita, ki je najbr\xc5\xbe visokotla\xc4\x8dni metamorfni produkt oceanske bazaltske skorje, ki tone v pla\xc5\xa1\xc4\x8d vzdol\xc5\xbe subdukcijskih stikov plo\xc5\xa1\xc4\x8d.'